Boewe vat pad met gemerkte metropolisiekarDie voertuig is na ‘n soektog verlate en beskadig opgespoor. (Foto: Twitter) Die Johannesburgse metropolisie (JMPD) het ŉ ondersoek van stapel gestuur nadat boosdoeners die afgelope naweek in ŉ gemerkte polisievoertuig gespring en daarmee weggejaag het. Wayne Minnaar, woordvoerder van die JMPD, sê drie beamptes het Sondagaand op ŉ klagte – dat ŉ tent in die middel van ŉ pad opgerig is – in Senaoane in Soweto gereageer. Nadat die beamptes stilgehou het om te gaan ondersoek instel, het onbekende verdagtes in die Toyota gespring en daarmee weggejaag. Dit is ná ŉ soektog verlate in Chiawelo aangetref. Die regterkantse voor- en agterwiel, sowel as die voorste buffer, was beskadig, sê Minnaar. ŉ Saak van diefstal en vandalisme is by die Moroka-polisiestasie aanhangig gemaak.